October 2011 - Hennie Van Deventer
NIE OOP NIE
Oct 26, 2011 | Hennie van Deventer se Blog
Nee, die blog hervat nie.
Het net besef dat ek darem baie onbedagsaam is. Mense wil nie deur ‘n hele blog karring om agter te kom wat aan die gang is nie.
Daarom hang ek hierdie kennisgewinkie op.
Die blog bly gesluit tot verdere kennisgewing. Hy is toe omdat hy nie oop is nie!
Oct 22, 2011 | Hennie van Deventer se Blog
Mense sonder integriteit misbruik die internet om te lieg en te laster. Leuens sien ‘n mens amper elke dag op die web. Dit verbaas my dikwels dat intelligente mense hulle deur sulke onsin met slap rieme kan laat vang. Van laster was ek self al ‘n slagoffer.
Dat my eie bitter ervarings my nie dubbel versigtig gemaak het vir die valstrikke van die medium nie, strek my nie tot eer nie. ‘n Gesonde skeptisisme oor ander koerante se stories is boonop in ‘n leeftyd in die joernalistiek by my ingedril. Dit maak die pil nog bitterder dat die uwe self deur ‘n stuk koele bedrog meegesleur is.
Wel, helaas, ek is. Met die storie van “Herman Louw” se plaas by Komatipoort wat dan nog ‘n voorbeeld van “mislukte grondhervorming” sou wees, het ek hier groot skande gemaak. In mystorie@beeld.com kom die waarheid aan die lig – dit is ietwat anders as in my blog “Plase in hul peetjie” wat op 8 Oktober hier verskyn het.
Die les is opnuut pynlik tuisgebring: moenie eenvoudig aanvaar iets is die waarheid omdat dit uit tien verskillende oorde op jou reën nie. Toe die boodskap van soveel geloofwaardige vriende kom – van Mtunzini in Kwazulu-Natal tot Stilbaai in die Suid-Kaap tot Yzerfontein aan die Weskus, soos ek geskryf het – het ek aanvaar dit is die reine waarheid. Toe klouter ek self goedsmoeds op die propagandawa.
Maar ons almal was bitterlik naief en het ons laat “uitvang” deur iemand wat vir eie doeleindes die waarheid verwring het.
Die “voor- en–na-foto’ s” van die verwoeste plaasopstal is wel die ware Jakob, en dit is inderdaad deur die vorige eienaar geneem, maar hy is nie Herman Louw nie, hy is Phillipus Badenhorst, en omstandighede verskil aansienlik van die beeld wat in die e-pos (en later in my blog) geskep is. Die boerdery verloop voorspoedig.
Jammer aan al my vriende aan wie ek daardie e-pos as waar en bo verdenking versprei het – nog jammerder aan al die niksvermoedende bloglesers (moet ek liewer sê boglesers!) aan wie ek perdedrolle vir vye verkoop het, en aan die nuwe eienaars wat onverdiend bygekom is.
Hoe stel ‘n mens dit reg?
Oor skeidsregter Allain Rolland se rooikaart vir die Walliese rugbykaptein Sam Warburton was daar omstredenheid. Geen twyfel dat HvD hier ‘n rooikaart verdien nie. Van die veld af met jou ou maat!
‘n Afkoelperiode in die yskas sal egter kennelik onvoldoende straf wees. Die rooikaart word opgevolg deur ‘n persoonlike tugverhoor en ‘n vrywillige skorsing. Laat die ou sondaar hom liewer onbepaald uit die voete maak om sy ontnugtering in isolasie te gaan afskud en oor sy dwase liggelowigheid te gaan nadink.
Vat jou goed en trek Van Deventer, vat jou goed en trek! (HvD)
SEWE WONDERS VAN TAFELBERG
Oct 21, 2011 | Hennie van Deventer se Blog
Waterverf van Tafelberg – Pierre van Manen
Van oral word ons aangemoedig om vir Tafelberg te stem as een van die “Wonders van die moderne wêreld”. Ek gee Tafelberg graag my stem – het dit trouens al uitgebring toe die kampanje nog in sy babaskoene was.
Op 28 Mei 2010 het ek al lesers van hierdie blog aangemoedig: Toe, roer julle, stem vir ons berg. Stem vroeg, stem reg, stem dikwels. (Gaan na www.votefortablemountain.com om te stem.)
Is dus nie sinies nie. Wonder darem: kan ‘n mens aan die een kant jou berg opvysel as “moderne wonder”, en aan die ander kant strate daarheen sluit ter wille van persoonlike veiligheid?
As ‘n mens wou sinies wees, kon jy sê dis “wonder” nommer een vir aspirant-besoekers.
Nommer twee sou wees: Hoe veilig of onveilig is dit werklik om die “wonder” te besoek?
Nommer drie: Is dit onverantwoordelik om vrouens saam te neem op ‘n berg-uitstappie?
Nommer vier: Moet ek waardevolle goed soos ringe en horlosies liewer by die huis los?
Nommer vyf: Is sekere roetes veiliger en ander onveiliger?
Nommer ses: Presies wie is presies waar verantwoordelik vir veiligheid?
Nommer sewe: Moet ek nie maar liewer met die sweefspoor ry nie?
Siedaar, “sewe wonders van Tafelberg” in ‘n neutedop!
ET TU, PUKKE?
Oct 20, 2011 | Hennie van Deventer se Blog
Tukkies was die regte plek vir my ingevolge my destydse waardebepaling van universiteite, wat in my Volkiedae op Potch gevestig is deur maats met ouer broers wat trotse draers was van die rooi, blou en goud en by intervarsties, ingehaak by mooi meisies, wiegend heen-en-weer gesing het:” Laat elke ou Tukkie sy glasie volmaak …”
Van Kollegetehuis en sy “berugte” tradisies het ek genoeg gehoor om ‘n brandende ambisie te ontwikkel om een van Sarge Bourke (ons gelukbringter) se kudde te word, en niks anders nie.
Die verre Maties, waarheen my vriend Willem Hartzenberg, op die nippertjie sy skrede gewend het op aandrang van ons Geskiedenisonderwyser, Chris van der Walt, was ook aantreklik (veral Wilgehof!) , maar buite bereik van ‘n arm outjie. Puk, in die bodorp van van Potch was nooit ‘n opsie nie.
Kan nie eens sê “I’ve considered and I’ve reconsidered” soos George Bernbard Shaw (meen ek) van die huwelik nie. Die gedagte om Puk te word, het nie by my opgekom nie. Van die Kovsies was ek, vergewe my Vrystaatse vriende, in daardie stadium salig onbewus.
Nou-ja, nooit was ek spyt ek vyf jaar lank ‘n Tukkie en ‘n Kollegeman was nie. Tot vandag toe is ek in murg en been ‘n Tukkie. A-ra-ra-ratio! Goue jare gewees.
By ASB-kongresse was die dra van ‘n Tukkiebaadjie altyd vir my iets soos ‘n onderskeidingsteken. By die Puk-afvaardiging by ‘n kongres op Stellenbosch was ‘n bordjie met die amptelike universiteitsnaam P.U. vir C.H.O. Ons Tukkies het by ons eie U.P. gevoeg “vir K.W.V.”, en gedink ons is darem veel wêreldwyser.
Vir die Puk het mettertyd ‘n solieder respek begin groei as wat ek in my melkbaarddae gehad het. Goeie produkte het uit die CHO-omgewing gekom – leiers op elke terrein. Soos universiteite toenemend “getransformeer is”, het die Puk onder die verbeeldingryke leierskap van Theuns Eloff op my respektelys bly klim. Tukkievriende het hul kinders selfs van Pretoria af daarheen begin stuur.
Ons het vir mekaar begin sê: “Die Puk is nou wat Tukkies was toe ons universiteit toe is.” Dis die plek waar ‘n mens nog tuis kan wees in jou eie taal en tradisies.
Pas gister, eergister hoor ek van ‘n Tukkietydgenoot wie se kleindogter in matriek ook Mooirivier se kant toe mik. Sy was enkele dae gelede soontoe vir ‘n onderhoud.
Maar nou sit ek met ‘n persepsieprobleem. Die “goeie ou Puk” is op ‘n wyse aan daardie oulike meisiekind openbaar wat my laat wonder of ou waardes aan’t verander is.
Sy het in trane uit die onderhoud gekom en gerapporteer dat sy veral oor twee goed gedril is: die standaard-Afrikaans wat sy praat en haar besadigde kleredrag. Sy moes verduidelik hoekom praat sy so konserwatief-ortodoks en hoekom trek sy so behoudend aan.
Vir haar reaksie gee ek haar 10 uit 10. Sy kom uit ‘n huis wat Afrikaans so praat en wat so aantrek, was haar pronte antwoord.
Dalk was dit die antwoorde wat die Pukmense inderdaad wou gehad het, want sy is gekeur vir die kursus. Wat my hinder: sê nou net sy is gekeur nie as gevolg van nie, maar ondanks haar antwoord.
Gaan ons binnekort ook van die Puk moet sing (soos van die Maties, die Tukklies en in ‘n sekere sin ook die Kovsies (Jonathan Jansen ten spyt): “The old grey mare, she ain’t what she used to be?”
NIE LUI BY DIE LIEFDE
Oct 18, 2011 | Hennie van Deventer se Blog
Die kleurryke senator Paul van Zyl cvan Ceres is teen sy sin saamgesleep na ‘n sogenaamde “live show” in Soho, Amsterdam, Hamburg of een van daai plekke. Ná die tyd wil sy vriende weet: “En toe, Oom Paul?” Hy oorweeg sy antwoord lank. Toe kom dit: “Daardie maer kêreltjie is nie juis aansienlik nie, maar hy’s ‘n toegewyde werker, hoor!”
Die storie kom by my op toe ek Eric van der Walt van Sabiepark se heerlike weergawe lees van die luiperdplesier wat hulle op ‘n langse besoek by hul huis, erf 231, Wildevy, beleef het.
Van die luiperd-minnaar in daardie “live show” kon jy darem nie sê hy’s onaansienlik nie. Hy’s ‘n fris, atletiese meneer met ‘n glansende kollepels en ‘n dik nek soos ‘n rugbystut. Ek vermoed dis die ou op die foto bo, wat ek ‘n vorige keer in dieselfde lopie afgeneem het. En dis ‘n indrukwekkende eksemplaar van die spesie Panthero pardus.
Uit Eric se vertelling, wat ek hier met sy toestemming, woordeliks aanhaal, staan dit soos ‘n paal bo water (as dit in omstandighede ‘n gelukkige idioom is!): ‘n Luiperd is geen lui perd as dit by die liefde kom nie! Toewyding – en entoesiasme – ontbreek allesbehalwe.
Eric laat weet uit Bethal:
“Ek en my vennoot Gerrie Cronje en ons twee se vrouens was die naweek van 7 tot 9 Oktober 2011 in Sabiepark en het ‘n wonderlike ervaring gehad.
“Ek en Gerrie was Vrydagaand so net voor 6 besig om vuur te maak by 231 by die lapa aan die voorkant van die huis toe die twee vrouens, wat in die huis doenig was, ons dringend kom roep.
“Ons is die huis in tot by die gaasstoep aan die agterkant van die huis wat uitkyk op die lopie wat agter langs die huis verby loop. Hulle wys ons toe ‘n groot luiperd wat in die lopie (sandsloot), lê en
wegkyk van die huis af, seker so 50 meter van die huis af.
“Die vrouens het vinnig ons verkykers gaan haal. Omdat dit toe al skemer begin raak het en ‘n mens nie mooi deur die gaas kan sien nie, het ons saggies uitbeweeg en voor die stoep gaan staan.
“Toe ons mooi deur die verkykers kyk (die lopie is ook dig begroei en maak dit nog donkerder) sien ons hierdie groot luiperdmannetjie (die een met die dik nek soos ‘n stut, soos jy (dis nou eke – HvD) vroeër gesê het) en by hom lê ‘n jong luiperdwyfie heelwat kleiner, skraal en lig van kleur.
“Hulle begin toe speel en begin toe paar met ‘n helse gegrom en gebrul van die mannetjie. So het ons staan en kyk totdat dit so donker was dat ons nie meer kon sien nie.
“Naby die twee luiperds was daar ‘n groot hiëna wat kort-kort mik om nader aan die luiperds te kom. Dit het ons laat vermoed dat daar kos by die luiperds was, hoewel ons niks kon sien nie. Elke keer as die hiëna te na aan die luiperds kom, dan draai die luiperdmannetjie om en kyk vir die hiena. Dan gee die hiëna pad.
“Toe dit donker word, het ons ons hout en kole in ‘n Weber gepak, die fakkels gedoof en reg in die voordeur gebraai sodat ons net by die huis kon inspring as die luiperds dalk kom kyk wat aan die voorkant
van die huis aangaan.
“Terwyl ons die vuur in die Weber laai, kon ons duidelik hoor hoe die luiperd aan die anderkant van die huis brul en tekere gaan.
“Ons het toe maar op die voorste gaasstoep geëet (die gaasstoep teen die pad waar jy (weer eke – HvD) altyd verbystap). Die twee luiperds se manewales het aangehou tot hier by 10 uur die aand. Toe het ons gaan slaap.
“Elke 20 minute tot ‘n halfuur dan begin die luiperdmannetjie so laag grom en dan werk hy op tot hy eindig by ‘n harde gebrul.
“Vir ons was dit ‘n een-keer-in-‘n-leeftyd- ervaring om hier teen ons huis
deur die twee luiperds getrakteer te word vir so ‘n lang tyd. “Die volgende oggend was die luiperds weg maar die hiëna was nog daar in die sandsloot. Ons het die wêreld daar deeglik bespied met ons
verkykers, kon geen teken kry van die luiperds of enige vangs nie. Ons vermoed die hiëna het alles geëet wat die luiperds daar gelos
“Ons kon ongelukkig nie enige foto’s neem nie omdat dit al skemer was die Vrydagaand toe ons die luiperds vir die eerste keer gesien het.
“Ek moet jou sê ‘n man kan baie leer by ‘n luiperdmannetjie. Hy gaan deur as ‘n stil en skugter roofdier maar as dit by die liefde kom, is hy verwoed en sit hy ‘n groot “performance” op – dis soos die Hollanders sê: “Dan gaat je brein na je bal”. (HvD)